Carcaixent s’adhereix al Pla del Consell contra la Pobresa Energètica
18 de Gener de 2016

Carcaixent

L’Ajuntament de Carcaixent s’ha adherit als acords de col·laboració impulsats des de la Conselleria d’Habitatge, Obres Públiques i Vertebració del Territori amb les empreses subministradores d’energia, per a evitar el tall del subministrament d’electricitat, aigua i gas a famílies en situació d’exclusió social i vulnerabilitat econòmica. L’adhesió també comporta ajudes per a poder atendre el pagament del lloguer a les famílies que s’han vist privades de la propietat del seu habitatge habitual o han sigut desnonades per no atendre els pagaments i que, havent accedit a un lloguer, no tenen capacitat econòmica per afrontar el pagament de la renda.

El departament de Benestar Social de l’Ajuntament de Carcaixent s’encarregarà d’avaluar la situació de les famílies que demanen aquestes ajudes per a acordar si compleixen els requisits per a ser-ne beneficiàries. Serà el mateix Ajuntament el que es farà càrrec dels imports corresponents davant les empreses de gas, aigua i electricitat, i també en el cas dels lloguers per a evitar que les famílies arriben a ser desnonades. Aquestes quantitats que avance l’Ajuntament posteriorment se li reemborsaran parcialment per part de la Conselleria, concretament fins a 75€ per a llum i gas, 15€ per a aigua i 100€ en el cas del lloguer. La resta de l'import, si fóra necessari, seria assumida per part del consistori ja que, com ha manifestat la regidora de Benestar Social, Teresa Oliver, hi ha casos en què l'ajuda no és suficient i necessiten que se'ls pague la totalitat dels rebuts.

Les persones i famílies que podran accedir a aquestes ajudes convocades són les que tinguen residència habitual a Carcaixent, que es troben en situació de vulnerabilitat ecnonòmica i, en el cas de pobresa energètica, que siguen clients d’Iberdrola, Endesa i Gas Natural Fenosa, ja que és amb aquestes empreses amb qui el Govern ha arribat a un acord per tal d’evitar el tall del subministrament del servei. En el següent enllaç podreu consultar els requisits i el procediment per poder rebre les ajudes o també podeu descarregar-vos les dos guies amb tota la informació detallada.